Professor buite sy huis doodgeskietNaledi Pandor. Foto: Flickr/GovernmentZA Naledi Pandor, minister van hoër onderwys en onderrig, het Donderdag haar skok uitgespreek oor die koelbloedige moord op ŉ professor en voorsitter van die Universiteit van Zoeloeland se senaat. Prof. Gregory Kamwendo is Dinsdag buite sy huis in Empangeni, noord van Durban, doodgeskiet. Die motief vir die moord is egter nog nie bekend nie. Pandor het gesê sy het onlangs met Kamwendo (53) tyd deurgebring toe sy die Universiteit van Zoeloeland in Richardsbaai besoek het, nie net as deel van haar veldtog om haarself bekend te maak met al die universiteite in die land nie, maar ook in ŉ poging om oplossings te vind vir uitdagings van die instansie in die gesig staar. “Prof. Kamwendo was passievol oor die pogings van die senaat om die betreurenswaardige gevolge en persepsies af te skud wat oor die universiteit hang ná hulle die skandaal rondom die verkoop van grade moes hanteer. Die senaat het hard gewerk om hierdie probleme te korrigeer,” het Pandor gesê. Kamwendo het ŉ span van die senaat gelei om ŉ voorlegging aan die minister te maak oor wat gedoen kan word om die geloofwaardigheid van die universiteit se akademiese programme te herstel. Pandor het gesê sy was hartseer om te verneem dat ŉ belowende akademikus se lewe op so ŉ sinnelose manier kortgeknip is. “Ek pleit by ons wetstoepassingsagentskappe om geen steen onaangeroer te laat om die skuldiges aan die pen te laat ry nie. Namens myself en my departement, betuig ek ons innige meegevoel met prof. Kamwendo se familie, naasbestaandes, vriende en die universiteitsgemeenskap. Mag sy siel in vrede rus.”